Klagte teen burgemeester oor ‘politieke aanstellings’ op KnysnaArgieffoto bloot ter illustrasie van die Knysna-munisipaliteit. (Foto: Facebook) Die DA het nou ook strafregtelike klagte van bedrog en meineed teen die burgemeester van Knysna, Ndoda Aubrey Tsengwa, en die munisipaliteit se speaker, Mncedisi David Skosana, aanhangig gemaak. Dít volg nadat strafregtelike klagte reeds teen die onderburgemeester, Alberto Riccardo Marbi, die waarnemende munisipale bestuurder, Roland Butler, en die waarnemende direkteur van korporatiewe dienste, adv. Luvuyo Loliwe, aanhangig gemaak is. Die klagte hou verband met agt politieke aanstellings by die munisipaliteit kort nadat die DA in die koalisieregering in Knysna in Augustus vanjaar deur middel van ’n mosie van wantroue ontsetel is. Die DA het intussen ’n dringende interdik in die Wes-Kaapse hooggeregshof bekom om die betaling van die betrokke kaders, onder wie die vrou en broer van ’n senior amptenaar, te verhoed. Dion George, die DA se kiesafdelingshoof op Knysna, sê nou die hooggeregshof het in sy uitspraak veral na Marbi gekap omdat hy ’n vals beëdigde verklaring by die hof ingedien het. Marbi het in dié verklaring onder eed verklaar dat die voormalige waarnemende munisipale bestuurder dienskontrakte vir die kaders onderteken het – wetende dat dit onwaar is. Tsengwa en Skosana het op hul beurt glo onder eed verklaar dat hulle bewus was van Marbi se beëdigde verklaring en dat die inhoud daarvan waar is. Albei het egter na bewering geweet dat dit nie die geval was nie. Volgens George sal daar nou dissiplinêre stappe teen Butler en Loliwe as munisipale werknemers gedoen word. Stappe vir die beweerde oortreding van die munisipaliteit se etiekkode sal ingestel word teen die 11 raadslede wat gestem het om die betrokke amptenare se salarisse te betaal, selfs al was daar ’n regsmening wat hulle daarteen gewaarsku het.